Σωστή θεωρεί ο ένας στους δύο (50%) την επιλογή του Αλέξη Τσίπρα να προσφύγει σε δημοψήφισμα, ενώ περίπου το ίδιο ποσοστό (51%) στο σύνολο του πληθυσμού δηλώνει ότι θα υποστηρίξει την κυβερνητική εισήγηση, ψηφίζοντας «όχι» στην πρόταση των θεσμών. Το ποσοστό αυτό μειώθηκε θεαματικά μετά την ανακοίνωση για κλείσιμο των τραπεζών (από το 57% στο 46%). Η συντριπτική πλειοψηφία των ερωτηθέντων (86%) προτίθεται να προσέλθει στις κάλπες, πρόθεση που καταδεικνύει το υψηλό ενδιαφέρον των πολιτών για το διακύβευμα των διαπραγματεύσεων.

Το 38% των πολιτών χαρακτηρίζει λανθασμένη την επιλογή για προσφυγή σε δημοψήφισμα, το 7% «ούτε σωστή, ούτε λανθασμένη», ενώ το 5% δηλώνει «δεν ξέρω/δεν απαντώ». Στο σύνολο του πληθυσμού το 34% επιλέγει το «ναι» και το 15% δηλώνει «Δ.Ξ/Δ.Α». Δεν θα προσέλθει στις κάλπες το 8%, ενώ το 6% λέει «Δ.Ξ/Δ.Α». Σ’ εκείνους που δηλώνουν πρόθεση να προσέλθουν στις κάλπες το 54% θα ψηφίσει «όχι», το 33% «ναι» και το 13% απαντά «Δ.Ξ/Δ.Α».

Είναι σαφές ότι το κλείσιμο των τραπεζών ανακόπτει μία δυναμική υπέρ του «όχι» και ενισχύει τη θέση του «ναι». Πριν από το κλείσιμο των τραπεζών το «όχι» υποστήριζε το 57% και το «ναι» το 30%· μετά το κλείσιμο των τραπεζών το «όχι» πέφτει στο 46% και το «ναι» ανεβαίνει στο 37%. Είναι γεγονός, επομένως, ότι η τραπεζική αργία και ο έλεγχος κεφαλαίων θα παίξουν πολύ σημαντικό ρόλο στην τελική επιλογή των πολιτών.

Ανάλογα με την κομματική τους τοποθέτηση, βάσει της ψήφου του Ιανουαρίου του 2015, οι ψηφοφόροι του ΣΥΡΙΖΑ λένε σε ποσοστό 77% «όχι» και 15% «ναι». Στα υπόλοιπα κόμματα αντιστοίχως: στη Ν.Δ. 65% «ναι» και 22% «όχι», στο Ποτάμι 68% «ναι» και 21% «όχι», στο ΚΚΕ 57% «όχι» και 20% «ναι», στους ΑΝ.ΕΛΛ. 60% «όχι» και 31% «ναι», στο ΠΑΣΟΚ 65% «ναι» και 21% «όχι» και στη Χρυσή Αυγή 80% «όχι» και 20% «ναι».

Με βάση την ηλικιακή τους κατηγορία, οι νέοι 18-34 ετών κρατούν τα σκήπτρα στο «όχι» με 57%. Ακολουθούν οι 35-54 χρόνων με 53% και οι 55+ με 43%. Στο «ναι» προηγούνται οι 55+ με 40%. Ως προς το μορφωτικό τους επίπεδο, υπέρ του «όχι» τάσσεται το 53% των αποφοίτων Λυκείου, το 51% όσων έχουν τελειώσει ΑΕΙ/ΤΕΙ & ανώτερο εκπαιδευτικό ίδρυμα και ακολουθούν 50% Δημοτικό - Γυμνάσιο και 43% μεταλυκειακής-τεχνικής εκπαίδευσης. Στο «ναι» προηγούνται οι μεταλυκειακής-τεχνικής εκπαίδευσης (37%).

Ανά επαγγελματική κατηγορία, οι επιχειρηματίες επιλέγουν 33% «ναι» και 46% «όχι», οι μισθωτοί του ιδιωτικού τομέα 37% και 50%, οι μισθωτοί του Δημοσίου 29% και 56%, οι συνταξιούχοι του ιδιωτικού τομέα 41% και 45%, οι συνταξιούχοι του Δημοσίου 43% και 46%, οι ελεύθεροι επαγγελματίες 32% και 52%, οι άνεργοι 23% και 62% και οι νοικοκυρές 34% και 41%.

Αναφορικά με το τι εκφράζει η επιλογή που έχουν κάνει, οι θιασώτες του «ναι» κατανέμονται ως εξής:

«Το συναίσθημά μου για την πατρίδα μου» 21%, «την άποψή μου για τη συμμετοχή της Ελλάδας στην Ε.Ε.» 64%, «την άποψή μου για τη συγκεκριμένη πρόταση συμφωνίας» 5%, «την άποψή μου για την κυβέρνηση Τσίπρα» 4%, «κάτι άλλο» 4%, «Δ.Ξ/Δ.Α» 2%.

Αντίστοιχα οι οπαδοί του «όχι»:

«Το συναίσθημά μου για την πατρίδα μου» 41%, «την άποψή μου για τη συμμετοχή της Ελλάδας στην Ε.Ε.» 14%, «την άποψή μου για τη συγκεκριμένη πρόταση συμφωνίας» 28%, «την άποψή μου για την κυβέρνηση Τσίπρα» 10%, «κάτι άλλο» 4%, «Δ.Ξ/Δ.Α» 3%.

ΤΑΥΤΟΤΗΤΑ ΕΡΕΥΝΑΣ

Φορέας ανάθεσης: ProRata A.E. Εταιρεία Ερευνών Κοινής Γνώμης και Εφαρμογών Επικοινωνίας Τύπος και μέθοδος: Ποσοτική έρευνα με τηλεφωνική συνέντευξη και χρήση δομημένου ερωτηματολογίου Πληθυσμός: Γενικός πληθυσμός άνω των 18 ετών Γεωγραφική κάλυψη: Σύνολο της Επικράτειας Δείγμα: 1.200 ερωτηματολόγια Στάθμιση: Ως προς το φύλο και την ηλικία Μέθοδος δειγματοληψίας: Στρωματοποιημένη δειγματοληψία (με αναλογική αντιπροσώπευση αστικών και αγροτικών περιοχών) Τυπικό σφάλμα: Μέγιστο +/-2,8% σε διάστημα εμπιστοσύνης 95% Ημερομηνία διεξαγωγής: 28-30 Ιουνίου 2015 Προσωπικό έρευνας: 14 ερευνητές και 2 επόπτες